b'\n_START_ARTICLE_\nVol 226A de Britannia Airways\n_START_SECTION_\nHist\xc3\xb2ria de vol\n_START_PARAGRAPH_\nEl vol x\xc3\xa0rter tur\xc3\xadstic va haver d\'aterrar de nit, suportant tempestes amb pluja intensa, a les 21:47 UTC (23:47 hora local). Alguns vols anteriors havien estat desviats a l\'aeroport del Prat, que tamb\xc3\xa9 era l\'aeroport alternatiu pel BY226A. L\'informe meteorol\xc3\xb2gic abans de l\'aterratge informava d\'un ennuvolament parcial a una altura tan baixa com 500 metres:_NEWLINE_Vent de superf\xc3\xadcie 350/6 kt, visibilitat 4 km, tempesta amb pluja intensa, n\xc3\xbavols 3\xe2\x80\x934 octes a 1,500 peus, 1\xe2\x80\x932 octes cumulonimbe a 3,000 peus, 5\xe2\x80\x937 octas a 4,000 peus, temperatura 20\xc2\xa0\xc2\xb0C/ punt de rosada 20\xc2\xa0\xc2\xb0C, QNH 1010 mb, es remarca pluja recent.\n_START_SECTION_\nSeq\xc3\xbc\xc3\xa8ncia de l\'accident\n_START_PARAGRAPH_\nLa tripulaci\xc3\xb3 inicialment executava un una aproximaci\xc3\xb3 instrumental VOR/DME,\xc2\xa0no de precisi\xc3\xb3, cap a la pista 02 (l\'aeroport de Girona t\xc3\xa9 una sola pista, disposada aproximadament en direcci\xc3\xb3 nord-sud, per\xc3\xb2 en terminologia aeron\xc3\xa0utica els dos sentits d\'una mateixa pista es designen com dues pistes diferents; la pista de Girona \xc3\xa9s la 02 quan els avions la fan servir en direcci\xc3\xb3 nord i la 20 quan la fan servir en direcci\xc3\xb3 sud). Quan la tripulaci\xc3\xb3 va prendre contacte visual amb la pista van comprovar que l\'avi\xc3\xb3 no estava en la posici\xc3\xb3 correcta i van iniciar el procediment previst pel cas d\'aproximaci\xc3\xb3 frustrada (o sigui, avortar l\'aterratge).\xc2\xa0Un canvi de la direcci\xc3\xb3 del vent afavoria que es fes servir la pista oposada i aix\xc3\xad que l\'aeronau va ser col\xc2\xb7locada per un ILS (Sistema d\'Aterratge de l\'Instrument) en aproximaci\xc3\xb3 a la pista 20 per tornar a intentar aterrar. Al moment de va baixar per sota els n\xc3\xbavols i poder veure la pista, l\'avi\xc3\xb3 estava a una altura d\'uns 500 peus (150 m) per sobre del nivell del terra. Quan acabava l\'aproximaci\xc3\xb3 final,\xc2\xa0l\'enllumenat de l\'aeroport va fallar per uns segons (uns 11 segons). L\'aeronau va fer una presa de terra dura, va rebotar i va fer una segona presa de terra m\xc3\xa9s dura encara, que va malmetre el tren d\'aterratge davanter i els seus suports, cosa que al seu torn va provocar encara m\xc3\xa9s danys als sistemes de l\'avi\xc3\xb3, incloent la fallada de l\'energia el\xc3\xa8ctrica, una interfer\xc3\xa8ncia dels controls i un augment incontrolat d\'empenta dels motors._NEWLINE_El Boeing 757 va sortir de la pista a una velocitat alta, aproximadament 1,000 metres\xc2\xa0m\xc3\xa9s enll\xc3\xa0 d\'on havia tocat terra per segon cop i\xc2\xa0va c\xc3\xb3rrer 343 metres\xc2\xa0a trav\xc3\xa9s de la superf\xc3\xadcie plana i herbada del costat de la pista, abans d\'anar a pujar obliquament sobre un terrapl\xc3\xa8 que el va fer saltar enlaire envolant-se parcialment. M\xc3\xa9s enll\xc3\xa0 del terrapl\xc3\xa8 l\'avi\xc3\xb3 va tocar amb uns arbres de mida mitjana i el motor dret va topar amb la tanca de l\'aeroport. L\'avi\xc3\xb3 va passar a trav\xc3\xa9s de la tanca i va tornar a aterrar en un camp, cosa que va fer col\xc2\xb7lapsar els dos trens d\'aterratge principals. Finalment, es va acabar aturant despr\xc3\xa9s d\'arrossegar-se 244 metres pel camp, a 1900 metres del segon punt on havia tocat terra a la pista._NEWLINE_Els danys van ser considerables: el fuselatge s\'havia trencat en dos llocs i el tren d\'aterratge i els dos motors se\'ls havia deixat pel cam\xc3\xad. Tot i els danys soferts per la cabina, la tripulaci\xc3\xb3 va evacuar l\'avi\xc3\xb3 eficientment, tot i que tres de les vuit sortides d\'emerg\xc3\xa8ncia no es van poder obrir i algunes rampes d\'escapada no es\xc2\xa0van inflar (tanmateix amb el fuselatge a terra aix\xc3\xb2 darrer no va ser un problema)._NEWLINE_El controlador de la torre, conscient poc despr\xc3\xa9s la presa de terra que alguna cosa no anava b\xc3\xa9, va activar l\'alarma d\'emerg\xc3\xa8ncia. Tanmateix, l\'alarma no va sonar i els bombers de l\'aeroport van ser alertats per una l\xc3\xadnia telef\xc3\xb2nica espec\xc3\xadfica\xc2\xa0i va anar al principi de la pista 20 i van rec\xc3\xb3rrer-la buscant l\'avi\xc3\xb3 sense trobar-lo. La recerca es va estendre als costats de la pista i a la zona de passada de frenada.\xc2\xa0Finalment el van localitzar 18 minuts despr\xc3\xa9s de l\'accident, i 14 minuts m\xc3\xa9s tard van aconseguir arribar al lloc. Amb\xc2\xa0tot, la transfer\xc3\xa8ncia dels passatgers a l\'edifici de la terminal de l\'aeroport no va ser completada fins a una hora i deu minuts despr\xc3\xa9s de la topada.\n_START_SECTION_\nPost-accident\n_START_PARAGRAPH_\nNo hi va haver v\xc3\xadctimes mortals immediates i les lesions van ser poques: 2 ferits greus i 42 ferits lleus.\xc2\xa0Tanmateix, un passatger que hi havia estat ingressat a hospital amb lesions aparentment lleus i que havia estat donat d\'alta l\'endem\xc3\xa0 va morir cinc dies m\xc3\xa9s tard de lesions internes que havien passat desapercebudes._NEWLINE_Les autoritats d\'aeroport van ser criticades despr\xc3\xa9s de l\'accident, particularment pel fet que els equips de rescat triguessin m\xc3\xa9s d\'una hora en arribar i evacuar l\'escena. \xc3\x89s m\xc3\xa9s, com a m\xc3\xadnim un passatger va arribar caminant pel seu compte a la terminal per demanar ajuda.\n_START_SECTION_\nInvestigaci\xc3\xb3 i informe final\n_START_PARAGRAPH_\nL\'accident va ser investigat per la Comissi\xc3\xb3 d\'Investigaci\xc3\xb3 d\'Accidents i Incidents d\'Aviaci\xc3\xb3 Civil (CIAIAC) del Ministeri de Foment. Al seu informe final, la conclusi\xc3\xb3 sobre la causa va ser:_NEWLINE_"Es considera que la causa m\xc3\xa9s probable de l\'accident va ser la desestabilitzaci\xc3\xb3 de l\'aproximaci\xc3\xb3 per sota de l\'altura de decisi\xc3\xb3 amb p\xc3\xa8rdua de les refer\xc3\xa8ncies visuals externes i dels avisos autom\xc3\xa0tics d\'altura immediatament abans de l\'aterratge, amb el resultat d\'un contacte amb la pista amb excessiva velocitat de descens i en actitud de morro baix. El despla\xc3\xa7ament resultant de l\'estructura de suport del tren davanter va interferir amb als sistemes de l\'aparell, el que va portar a un augment no comanat de l\'empenta i a altres efectes que van agreujar molt les conseq\xc3\xbc\xc3\xa8ncies de l\'esdeveniment inicial."_NEWLINE_Tamb\xc3\xa9 es va determinar que hi havien contribu\xc3\xaft l\'empitjorament de l\'entorn visual de la pista per la foscor i la pluja torrencial i l\'apagada dels llums de la pista immediatament abans d\'aterrar, l\'eliminaci\xc3\xb3 d\'algunes alarmes autom\xc3\xa0tiques de l\'avi\xc3\xb3 que haurien d\'haver advertit de l\'al\xc3\xa7ada, l\'efecte de xoc o d\'incapacitaci\xc3\xb3 mental del pilot per la fallada dels llums de la pista, que li podia haver impedit prendre la decisi\xc3\xb3 d\'avortar l\'aterratge, la manca d\'un entrenament espec\xc3\xadfic en simuladors de vol per avortar un aterratge sota l\'altura de decisi\xc3\xb3, i una avaluaci\xc3\xb3 insuficient de les condicions meteorol\xc3\xb2giques, especialment pel que fa al despla\xc3\xa7ament i la intensitat de la tempesta que afectava l\'aeroport.'